Luonnos komission asetukseksi EY:n perustamissopimuksen 87 ja 88 artiklan soveltamisesta vähämerkityksiseen tukeen

(2000/C 89/06)

Kehotus esittää huomautuksia luonnoksesta komission asetukseksi, joka koskee EY:n perustamissopimuksen 87 ja 88 artiklan soveltamista vähämerkityksiseen tukeen.

Asianomaiset voivat esittää huomautuksensa kuukauden kuluessa tämän asetusluonnoksen julkaisemisesta. Huomautukset on lähetettävä osoitteeseen: Euroopan komissio Kilpailun pääosasto

Linja G

Rue de la Loi/Wetstraat 200 B - 1049 Bruxelles/Brussel Faksi (32-2) 296 98 13.

Luonnos komission asetukseksi EY:n perustamissopimuksen 87 ja 88 artiklan soveltamisesta vähämerkityksiseen tukeen

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Euroopan yhteisön perustamissopimuksen 92 ja 93 artiklan soveltamisesta tiettyihin valtion monialaisen tuen muotoihin 7 päivänä toukokuuta 1998 annetun neuvoston asetuksen (EY) N:o 994/98(1) ja erityisesti sen 2 artiklan,

on julkaissut luonnoksen täksi asetukseksi(2),

on kuullut neuvoa-antavaa valtiontukikomiteaa,

sekä katsoo seuraavaa:

(1) Asetuksella (EY) N:o 994/98 komissiolle annetaan valtuudet säätää asetuksella kynnyksestä, jonka alittavien tukitoimenpiteiden ei katsota täyttävän kaikkia perustamissopimuksen 87 artiklan 1 kohdan mukaisia perusteita ja joihin ei näin ollen sovelleta perustamissopimuksen 88 artiklan 3 kohdassa määrättyä ilmoitusmenettelyä.

(2) Komissio on soveltanut perustamissopimuksen 87 ja 88 artiklaa ja selkeyttäynt perustamissopimuksen 87 artiklan 1 kohdan mukaisen tuen käsitettä lukuisissa päätöksissään. Komissio on myös ilmaissut vähämerkityksiseen tukeen sovellettavaa enimmäismäärää koskevan politiikkansa, jossa määritetään, milloin 87 artiklan 1 kohtaa ei sovelleta, viimeksi vähämerkityksistä tukea koskevassa tiedonannossaan(3). Näiden kokemusten pohjalta sekä avoimuuden ja oikeusvarmuuden parantamiseksi on asianmukaista säätää vähämerkityksistä tukea koskevasta säännöstä asetuksella.

(3) Ottaen huomioon maatalouden, kalastuksen ja liikenteen aloilla sovellettavat erityiset säännöt ja vaara, että pienetkin tukimäärät täyttävät perustamissopimuksen 87 artiklan 1 kohdan perusteet kyseisillä aloilla, on asianmukaista olla soveltamatta tätä asetusta kyseisiin aloihin.

(4) Komission kokemuksen perusteella voidaan todeta, että tuki, joka ei ylitä 100000 euron enimmäismäärää kolmen vuoden ajanjaksolla, ei vaikuta jäsenvaltioiden väliseen kauppaan eikä vääristä tai uhkaa vääristää kilpailua, joten se ei kuulu perustamissopimuksen 87 artiklan 1 kohdan soveltamisalaan. Sen vuoksi tämä ei rajoita yritysten oikeutta saada muuta komission hyväksymää tukea.

(5) Vientituki on aina ollut kiellettyä yhteisön sisällä, ja sitä koskevat myös kansainvälisten sopimusten, joiden osapuoli yhteisö on, säännöt ja erityisesti Maailman kauppajärjestön (WTO) tukia ja tasoitustulleja koskeva sopimus. Näin ollen komission käytännön mukaisesti vähämerkityksiset vientituet olisi jätettävä tämän asetuksen soveltamisalan ulkopuolelle.

(6) Avoimuuden, tasapuolisen kohtelun ja vähämerkityksisiin tukiin sovellettavan enimmäismäärän oikean soveltamisen kannalta on tarkoituksenmukaista, että jäsenvaltiot soveltavat samaa laskentamenetelmää; laskemisen helpottamiseksi ja nykyisen vähämerkityksistä tukea koskevan säännön soveltamiskäytännön mukaisesti on tarkoituksenmukaista, että tukimäärät, jotka eivät ole raha-avustuksia, olisi muunnettava bruttoavustusekvivalentiksi. Useassa erässä tai edullisena lainana annettavan tuen avustusekvivalentin laskeminen edellyttää tuen myöntämisajankohtana voimassa olevien korkojen soveltamista. Valtiontukisääntöjen yhdenmukaisen, avoimen ja yksinkertaisen soveltamisen vuoksi tässä asetuksessa tarkoitettuina markkinakorkoina olisi käytettävä viitekorkoja, edellyttäen, että edullisen lainan ollessa kyseessä lainalla on tavanomaiset vakuudet eikä siihen liity poikkeuksellisia riskejä. Viitekorkoina olisi käytettävä komission objektiivisten perusteiden pohjalta määräajoin vahvistamia ja Euroopan yhteisöjen virallisessa lehdessä ja Internetissä julkaistavia korkoja.

(7) Komission velvollisuutena on varmistaa, että valtiontukisääntöjä noudatetaan ja että vähämerkityksistä tukea koskevan säännön mukaisesti annettu tuki on valtiontukisääntöjen edellytysten mukaista. Perustamissopimuksen 10 artiklan yhteistyöperiaatteen mukaisesti jäsenvaltioiden olisi edistettävä tämän tehtävän toteuttamista ottamalla käyttöön tarpeellinen järjestelmä sen varmistamiseksi, että vähämerkityksistä tukea koskevan säännön perusteella yhdelle tuensaajalle myönnetyn tuen kokonaismäärä ei ylitä 100000 euron enimmäismäärää kolmen vuoden ajanjaksolla. Tämän vuoksi on tarkoituksenmukaista, että jäsenvaltiot ilmoittavat yrityksille tuen vähämerkityksisestä luonteesta ja hankkivat asianomaiselta yritykseltä kirjallisen lausunnon, jossa vahvistetaan, ettei vähämerkityksiselle tuelle asetettua enimmäismäärää ole ylitetty.

(8) Asetuksen (EY) N:o 994/98 2 artiklan 2 kohdan mukaisesti komissio voi vaatia milloin tahansa jäsenvaltiota antamaan tietoja, jotka ovat tarpeen tämän asetuksen noudattamisen todentamiseksi.

(9) Ottaen huomioon komission kokemuksen ja erityisesti taajuuden, jolla valtiontukipolitiikkaa on yleensä tarpeen tarkistaa, on asianmukaista rajoittaa tämän asetuksen soveltamisaika viiteen vuoteen. Jos tämän asetuksen voimassaoloaika päättyy ilman että sitä pidennetään, ohjelmiin, joihin on jo myönnetty poikkeus tämän asetuksen nojalla, olisi poikkeusta jatkettava kuudella kuukaudella asetuksen (EY) N:o 994/98 4 artiklan mukaisesti,

ON ANTANUT TÄMÄN ASETUKSEN:

1 artikla

Soveltamisala

Tätä asetusta sovelletaan yrityksille kaikilla aloilla myönnettävään tukeen, lukuunottamatta

a) kuljetusalaan tai toimintaan, joka liittyy perustamissopimuksen liitteessä I lueteltujen tuotteiden tuottamiseen tai jalostamiseen taikka kaupan pitämiseen;

b) vientiin liittyvään toimintaan, kuten välittömästi vientimääriin, jakeluverkon perustamiseen tai toimintaan taikka muukun toimintaan liittyviin juokseviin kustannuksiin.

2 artikla

Vähämerkityksinen tuki

1. Tukitoimenpiteiden ei katsota täyttävän kaikkia perustamissopimuksen 87 artiklan 1 kohdan perusteita eikä niihin näin ollen sovelleta perustamissopimuksen 88 artiklan 3 kohdan mukaista ilmoitusvelvollisuutta, jos ne täyttävät 2 ja 3 kohdassa vahvistetut edellytykset.

2. Yhdelle yritykselle myönnettävän vähämerkityksisen tuen kokonaismäärä ei saa ylittää 100000 euroa kolmen vuoden ajanjaksolla. Tätä enimmäismäärää sovelletaan tuen muodosta ja tavoitteista riippumatta.

3. Edellä 2 kohdan tuen enimmäismäärä ilmaistaan rahamääräisenä. Mistään käytettävistä luvuista ei saa vähentää välittömiä veroja. Jos tukea annetaan muussa muodossa kuin avustuksena, tuen määrä on tuen bruttoavustusekvivalentti.

Useassa erässä maksettava tuki diskontataan sen myöntämisajankohdan mukaiseen arvoon. Diskonttauksessa ja laskettaessa edullisen lainan sisältämän tuen määrää viitekorkona on käytettävä avustuksen myöntämisajankohtana voimassa ollutta korkoa.

3 artikla

Kasautuminen ja seuranta

1. Jos jäsenvaltio myöntää yritykselle vähämerkityksistä tukea, sen on ilmoitettava yritykselle, että tuki on vähämerkityksistä, ja saatava yritykseltä kirjallinen vahvistus siitä, ettei saadun vähämerkityksisen tuen kokonaismäärä ole 2 artiklan 2 kohdassa vahvistettua enimmäismäärää suurempi. Jotta yritysten olisi helpompi antaa kyseinen vahvistus, jäsenvaltioiden on tämän asetuksen kolmen ensimmäisen soveltamisvuoden aikana annettava yrityksille kaikki tarvittavat tiedot tuesta, jota jäsenvaltiot ovat antaneet yrityksille säännön vähämerkityksestä tuesta perusteella ennen tämän asetuksen voimaantuloa ja joka olisi otettava huomioon laskettaessa enimmäismäärää.

2. Jäsenvaltioiden on tallennettava ja koottava kaikki tämän asetuksen soveltamista koskevat tiedot. Näiden asiakirjojen on sisällettävä kaikki tarvittavat tiedot sen osoittamiseksi, että tämän asetuksen edellytyksiä on noudatettu. Jäsenvaltioiden on säilytettävä yksittäistä tukea koskevat asiakirjat kymmenen vuoden ajan tuen myöntämispäivästä ja tukiohjelmia koskevat asiakirjat kymmenen vuoden ajan siitä päivästä, jolloin viimeinen yksittäinen tuki on myönetty ohjelmasta. Kirjallisesta pyynnöstä asianomaisen jäsenvaltion on toimitettava komissiolle 20 työpäivän kuluessa tai pyynnössä mahdollisesti vahvistetun pidemmän ajan kuluessa kaikki tiedot, joita komission pitää tarpeellisina sen arvioimiseksi, onko tämän asetuksen edellytyksiä noudatettu, varsinkin yksittäisen yrityksen saaman tuen kokonaismäärän osalta.

4 artikla

Voimaantulo ja voimassaoloaika

1. Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Se on voimassa viisi vuotta.

2. Tämän asetuksen voimassaoloajan päätyttyä sen soveltamisalaan kuuluviin tukiohjelmiin sovellettu asetuksesta johtuva etu jatkuu kuuden kuukauden siirtymäkauden ajan.

Tämä asetus on kaikilta osiltaan velvoittava, ja sitä sovelletaan sellaisenaan kaikkiin jäsenvaltioihin.

Tehty Brysselissä ...

Komission puolesta

...

Komission jäsen

(1) EYVL L 142, 14.5.1998, s. 1.

(2) EYVL C 89, 28.3.2000, s. 6.

(3) EYVL C 68, 6.3.1996, s. 9.